Andrea Loris, it-tifel Taljan ta’ tmien snin li s-Sibt li għadda nstab mejjet f’Ragusano jidher li kien abbużat sesswalment qabel inqatel. Dan joħroġ minn diversi rapporti fil-midja Taljana li tinsab miżgħuda b’artikli dwar il-mewt tat-tifel li xxokkja l-Italja fl-aħħar sigħat. Skont La Stampa, ir-riżultati tal-awtopsja li saret fuq il-katavru juru li t-tifel miet b’daqqa kbira f’rasu wara li kien vjolentat. Dan minkejja li l-pulizija li qed tittratta dan il-każ bħala qtil volontarju, qed tgħid li ma tafx x’tip ta’ vjolenza ġarrab it-tifel. S’issa l-investigazzjoni tal-pulizija hija kontra persuni mhux magħrufa, iżda fir-realtà l-investigatur ewlieni Carmelo Petralia u l-assistent tiegħu Marco Rota qegħdin jaħdmu 24 siegħa fuq il-każ u jidher li diġà għandhom persuni indagati dwar dan il-qtil. Ir-riżultati finali tal-awtopsja għadhom ma waslux uffiċjalment għand it-tabib legali li mistenni jagħlaq l-eżami matul il-jum. Madankollu mkejjen ta’ informazzjoni diġà antiċipaw ir-riżultati li qed jindikaw li t-tifel ġarrab vjolenza fiżika. Matul il-jum tal-bieraħ, il-Pulizija tkellmu wkoll fit-tul ma’ Orazio Fidone, ir-raġel li sab il-ġisem tat-tifel f’fond ta’ madwar żewġ metri u nofs. Huwa qal li kien mitkellem għal erba’ sigħat, wieġeb il-mistoqsijiet li sarulu u jinsab seren li mhux qed jiġi investigat. Intant il-Pulizija Taljana ċaħdet rapporti li l-missier jaf min hu l-qattiel u li stqarr li kien se joqtlu.